ORDE do 12 de novembro de 2008 pola que se establecen as condicións da emisión de bonos da Comunidade Autónoma de Galicia por importe de 200 millóns de euros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 19/11/2008

Con base no artigo 31 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, autorízase a realización das operacións financeiras recollidas na indicada lei, mediante a emisión de débeda pública ou a concertación de créditos.
Así mesmo, no artigo 33 da Lei de réxime financeiro e orzamentario de Galicia establécese que as emisións de débeda pública ou operacións de crédito que realice a comunidade terán que ser autorizadas, en todo caso, polo conselleiro de Economía e Facenda dentro dos límites sinalados pola lei, a quen lle corresponderá así mesmo autorizar as súas características técnicas e o seu tipo de xuro, se estes non fosen determinados pola súa Lei de creación.
Mediante acordo do Consello de Ministros do 1 de agosto, obtívose a autorización establecida no artigo 14.3º da Lei orgánica 8/1980, do 22 de setembro, de financiamento das comunidades autónomas.
Por todo isto,
DISPOÑO:
Artigo único.
Emitir débeda pública da Comunidade Autónoma de Galicia por un importe de 200 millóns de euros. Esta emisión realízase baixo a forma de bonos da Xunta de Galicia, representada mediante anotacións en conta, ao abeiro dos artigos 55 e seguintes da Lei 24/1988, do 28 de xullo, do mercado de valores.
A emisión de débeda pública que autoriza esta orde terá as características que se detallan a continuación:
Importe: 200 millóns de euros.
Data de emisión: 25 de novembro de 2008.
Data de desembolso: 25 de novembro de 2008.
Prezo da emisión: á par, libre de gastos para o subscritor.
Nominal dos bonos: 50.000 euros.
Subscrición: realizarana directamente as entidades financeiras aseguradoras da emisión, actuando en nome propio ou por conta de terceiras persoas, o día 24 de novembro de 2008.
Cupón: os cupóns serán semestrais e vencerán os días 25 de novembro e 25 de maio de cada ano. Non obstante, cando estas datas teñan a consideración de inhábil no sistema TARGET2, o pagamento dos cupóns e o reembolso pola amortización dos bonos efectuarase o día hábil seguinte segundo o calendario do devandito sistema. O tedor dos valores non terá dereito a percibir xuros como consecuencia deste atraso.
Nos casos en que, de acordo coa lexislación vixente, sexa aplicable a devolución da retención practicada nos cupóns desta emisión, será o Banco de España quen xestione o correspondente procedemento, segundo se establece na orde da Consellería de Economía e Facenda do 16 de xuño de 2004, publicada no Diario Oficial de Galicia o día 18 de xuño de 2004.
Cotizacións: solicitarase a inscrición desta débeda pública no mercado de débeda pública en anotacións (Iberclear) na forma prevista nos artigos 55 e seguintes da Lei 24/1988, do 28 de xullo, de mercado de valores, e nos demais preceptos legais aplicables na materia.
Fiscalidade: de conformidade co previsto no artigo 14.5º da Lei orgánica 8/1980, do 22 de setembro, de financiamento das comunidades autónomas, esta emisión goza dos mesmos beneficios e condicións que a débeda pública do Estado.
Amortización: dunha soa vez á par, aos cinco anos da data de emisión.
Tipo de xuro: será variable, fixarase semestralmente, con referencia ao euribor das 11.00 horas a prazo de 6 meses, publicado por Reuters na páxina Euribor01 (ou outra que a substitúa) do segundo día hábil anterior ao inicio do período de xuro, engadindo á devandita referencia 0,24%.
Pagamento de xuros e amortización: o pagamento dos xuros e a amortización da débeda realizaraos o Banco de España, segundo o establecido no convenio marco, do 7 de novembro de 2005, sobre prestación do servizo de tesouraría e do servizo financeiro da débeda pública.
Liquidez: as entidades aseguradoras garanten durante a vida da emisión a liquidez dos bonos.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 12 de novembro de 2008.
José Ramón Fernández Antonio
Conselleiro de Economía e Facenda